དེ་ཡང་སྔ་མཁོ་བྱ་བའི་བརྡ་ཆད་འདི་གླེང་བ་ལ་ཆེས་མེད་དུ་མི་རུང་བ་ནི་དག་ཡིག་དང་བརྡ་གསར་རྙིང་གི་བསྟན་བཅོས་དག་ཡིན་པས།འདིར་དེ་དག་གི་བྱུང་འཕེལ་སོགས་རགས་བསྡུས་ཙམ་གླེང་བ་ནི་ཧ་ཅང་གལ་ཆེ་བར་འདུག་པས་ཅུང་ཟད་གླེང་ན།དེ་ཡང་སྔོན་གྱི་བརྡ་སྤྲོད་སྨྲ་བ་དག་ལས་ཐོན་མི་གཉིས་པ་ལྟར་ཚད་ཐུབ་ཏུ་བྱེད་པའི་ཀརྨ་སི་ཏུ་བསྟན་པའི་ཉིན་བྱེད་མཆོག་གིས་མཁན་པོས་ཐོག་མར་ཡི་གེ་བརྩམས་པའི་རྗེས་སུ་བརྡ་སྤྲོད་པའི་གཞུང་ལུགས་རྣམས་བརྩམས་པ་དང་།ཞེས་གསུངས་པ་ལྟར།དང་པོ་སློབ་དཔོན་ཐོན་མིས་བོད་ཀྱི་སྐད་དང་བསྟུན་ཏེ་ཡི་གེ་གསར་དུ་བཟོས་ཏེ།བརྡ་སྤྲོད་པའི་བསྟན་བཅོས་སོགས་མཛད་པ་དང་།དེ་ནས་དག་ཡིག་ཆེ་ཆུང་དག་ཀྱང་རིམ་བཞིན་བྱུང་བར་ངེས་ཤིང་།དེ་ཡང་བསྟན་པ་སྔ་དར་གྱི་དུས་སུ་ཡང་དག་ཡིག་གི་གཞུང་ཡོད་ངེས་ཏེ།སི་ཁྲོན་བོད་ཡིག་བསྡུ་བསྒྲིགས་ཁང་གིས་བསྒྲིགས་པའི་བོད་ཀྱི་བརྡ་སྤྲོད་ཕྱོགས་བསྒྲིགས་བཞུགས་སོ་ཞེས་པར།བརྡ་དག་གི་ལྡེ་མིག་བཞུགགས་སོ་ཞེས་པ་ཞིག་བཞུགས་ཤིང་།ནང་དོན་དག་ཀྱང་དག་ཡིག་ཡིན་ལ།དེའི་མཇུག་ཏུ།ཀ་བ་ཨ་ཙ་ར་དཔལ་རྩེགས་དང་།།ཅོག་རོ་ཀླུའི་རྒྱལ་མཚན་གྱིས།།སྐད་གསར་གཅད་ཀྱི་ཡི་གེར་བཀོད་པའོ་ཞེས་མཛད་པ་པོའི་མིང་ཡང་གསུངས་ཡོད་དོ།བསྟན་པ་ཕྱི་དར་གྱི་དག་ཡིག་དག་ལས་སྔ་ཤོས་སུ་བྱེད་པ་ནི་རྗེ་འཇིགས་མེད་རིགས་པའི་བློ་གྲོས་མཆོག་གི་ཐོན་མིའི་ཞལ་ལུངདུ།ཕྱི་དར་བྱུང་བའི་རྗེས་ཀྱི་དག་ཡིག་གི་སྔ་ཤོས་ནི།རབ་བྱུང་དང་བོའི་སྨད་དང་གཉིས་པའི་སྟོད་ཀྱི་ཆར་བརྩམས་ངེས་པའི་རྔོག་ལོ་ཙཱ་བ་བློ་ལྡན་ཤེས་རབ་ཀྱི་དག་ཡིག་བསྡུས་པ་དེ་ཡིན་པར་ཀུན་ལ་གྲགས་ཤིང་གྲུབ་ལ།ཞེས་གསུངས་པ་ལྟར་རྔོག་ལོ་ཆེན་མོའི་དག་ཡིག་ཉེར་མཁོ་བསྡུས་པ་ཞེས་པ་དེ་ཡིན་ལ།དེ་ནས་རིམ་བཞིན་དབུས་པ་བློ་གསལ་གྱི་བརྡ་གསར་རྙིང་གི་དག་ཡིགཔཎ་ཆེན་བྱམས་པ་གླིང་བའི་དག་ཡིག་སྨྲ་རྒྱནདང་ཞ་ལུ་ལོ་ཆེན་གྱི་དག་ཡིག་ཟ་མ་ཏོགསྐྱོགས་སྟོན་ལོ་ཙཱ་བ་རིན་ཆེན་བཀྲ་ཤིས་ཀྱིདག་ཡིག་ལི་ཤིའི་གུར་ཁངསོགས་ཀྱིས་གཙོས་པའི་དག་ཡིག་ཧ་ཅང་མང་པོ་ཞིག་བྱུང་ཡོད་ནའང་མང་པོ་ཞིག་མཚན་ཙམ་ལས་དངོས་སུ་མ་མཐོང་ཞིང་།མཐོང་བ་དེ་དག་ལས་ཁ་ཅིག་གི་གཞུང་དུ་སྔ་མཁོ་ཞེས་པའི་ཐ་སྙད་ཡེ་མ་བྱུང་ཞིང་།བྱུང་ཡོད་པ་དག་ལས་སྔ་མཁོ་ཞེས་པའི་ཐ་སྙད་ལ་ཐོག་མར་དཔྱད་མཁན་ནི་དབུས་པ་བློ་གསལ་ཡིན་ངེས་ཤིང་།དེ་ཡང་ཁོང་གི་བརྡ་གསར་རྙིང་གི་དབྱེ་བ་དབུས་པ་བློ་གསལ་གྱིས་མཛད་པ་བཞུགསཞེས་པ་རུ།སྔ་མཁོ་སྔ་མ།ཞེས་གསུངས་ཡོད་ཅིང་།དེའི་རྗེས་སུཔཎ་ཆེན་ཤཱཀྱ་མཆོག་ལྡན་གྱིབོད་ཀྱི་བརྡའི་བྱེ་བྲག་གསལ་བྱེད་བཞུགས་སོཞེས་པ་རུ།སྔ་མཁོ་ཞེས་པ་སྔོན་བཞིན་གྱི།།མིང་ཡིན་སྔ་མའི་མིང་མ་ཡིན།།ཞེས་སྔ་མཁོ་སྔ་མར་འགྲེལ་མི་རིགས་པར་སྔོན་བཞིན་ཞེས་འགྲེལ་དགོས་པར་གསུངས།དེའི་རྗེས་སུ་སྐྱོགས་སྟོན་རིན་ཆེན་བཀྲ་ཤིས་ཀྱི་དག་ཡིག་ལི་ཤིའི་གུར་ཁངདུ།སྔ་མཁོ་ནི་སྔར་བཞིན་ཞེས་བྱུང་ཞིང་།དེའི་རྗེས་སུ་དག་ཡིག་ངག་སྒྲོནདུ་ཡང་།མཁན་ཁྲོད་མཁོས་ཕབ་སྔ་མཁོ་བཞིན།།ཞེས་བྱུང་ཞིང་།དེའི་འགྲེལ་བ་ཁུ་ནུ་བླ་མ་བསྟན་འཛིན་རྒྱལ་མཚན་གྱིས་མཛད་པ་རུ།སྔ་མཁོ་སྔར་བཞིན་སྔར་ལྟར།ཞེས་སྔ་མཁོ་སྔར་ལ་འགྲེལ་ཡོད་ཅིང་།བཞིན་སྦྱར་ན་གཟོད་སྔར་ལྟར་དུ་འགྲེལ་འདུགདེ་ནསདག་ཡིག་མཁས་པའི་འབྱུང་གནསསུ་ཡང་།སྔ་མཁོ་ནི་སྔ་མ།ཞེས་བྱུང་ཡོད་དོ།དེའི་རྗེས་སུ།ཨ་ལག་ཤའི་བརྡ་ཡིག་བློ་གསལ་མགྲིན་རྒྱནདུ།སྔ་མཁོ་བཞིན་ནི་སྔ་མ་བཞིན་དུ་གནས་པའི་དོན་ཞེས་འགྲེལ་བ་ཡང་དོན་དུ་སྔ་མཁོ་སྔ་མར་འགྲེལ་བ་ཡིན་ནམ་སྙམ་ཡང་།སྔ་མཁོ་ཞེས་པ་སྔ་མ་བཞིན་དུ་འགྲེལ་རྗེས།སྔ་མཁོ་བཞིན་ཞེས་པ་ཡང་སྔ་མ་བཞིན་དུ་མི་འགྲེལ་ཐུ་མེད་དུ་གྱུར་བ་ཡིན་ཡང་སྲིད་པས་དགོངས་པ་གསལ་བོ་རྟོགས་ཐབས་བྲལ།མདོར་ན་གོང་དུ་བཤད་པ་བཞིན་སྔ་མཁོ་ལ་འགྲེལ་ལུགས་གཉིས་ཤིག་བྱུང་ཞིང་།ཕྱི་མ་ཁ་ཅིག་ནི་ཕལ་ཆེ་བ་སྔ་མའི་ལུགས་བསྐྱར་བ་ཙམ་ལས་རང་ངོས་ནས་དཔྱད་པ་བྱས་ཡོད་མེད་ནི་ཧ་ཅང་བཤད་དཀའ་བའི་གནས་སུ་སྣང་་ལ།དེས་ན་ཁོ་བོའི་རྨོངས་བློར་ཤར་ཚོད་ལ་དབུས་པ་བློ་གསལ་དང་ལྕང་སྐྱ་རོལ་བའི་རྡོ་རྗེས་གཙོས་པའི་མཁས་པ་ཁ་ཅིག་གིས་སྔ་མཁོ་ཞེས་པ་སྔ་མ་ལྟར་འགྲེལ་བའི་འགྲེལ་ལུགས་དེ་ཧ་ཅང་དག་པར་སྣང་ཞིང་།དེ་ཡང་ལུང་རིགས་ལ་རག་མ་ལས་པར་ཕོ་ཚོད་ཀྱིས་གསུངས་པ་ཞིག་ཡེ་མིན་པར་ངེས་ཏེ།སྔོན་གྱི་བསྟན་བཅོས་རྙིང་བ་དག་ན་སྔ་མཁོ་ཞེས་པ་སྔ་མའི་དོན་འབའ་ཞིག་ལྟར་སྦྱར་ཡོད་ཅིང་།དེའི་རྗེས་སུ་བཞིན་ཞེས་པ་དུས་རྟག་ཏུ་སྦྱར་ཏེ་སྔ་མཁོ་བཞིན་ཞེས་འབྱུང་ཞིང་།དེ་ལྟར་སྦྱར་ན་སྔ་མ་བཞིན་ཞེས་པའི་དོན་དུ་འགྱུར་བ་བསྟན་བཅོས་དང་མདོ་སོགས་ལ་བལྟས་པ་ཙམ་གྱིས་ཧ་གོ་ལ།གལ་སྲིད་སྔ་མཁོའི་རྗེས་སུ་བཞིན་ཞེས་པ་མ་སྦྱར་ཚེ་སྔ་མ་ཞེས་པའི་དོན་ལས་གཞན་དུ་མི་འགྱུར་རོ།དེ་ཡང་བརྡ་རྙིང་བ་འདི་དག་གི་འབྱུང་ཁུངས་ནི།སྔོན་གྱི་བསྟན་བཅོས་རྙིང་བ་དག་ཡིན་ཞིང་།དེ་དག་ཏུ་ཇི་ལྟར་སྦྱར་ཡོད་པ་ལ་བལྟས་ཏེ་བརྡ་རྙིང་བ་དག་བཀྲལ་ན་ད་གཟོད་འགྲེལ་དག་པོ་ཡོང་ཐུབ་པར་ངེས་སོ།